
הנדון: בקשת מידע לפי חוק חופש המידע

א. פתח דבר חיוני לבקשה:
1. בבית המשפט העליון מתנהל לו הליך (נדיר) המכונה "דיון נוסף", במסגרתו מוגשות בקשות לקיום "דיון נוסף" על פסק דין שניתן בבית המשפט העליון. מדובר בבקשות רשות בלבד (רובן נדחות), במידה שבית המשפט העליון מקבל את הבקשה, מתקיים דיון נוסף בהרכב שופטים מורחב בבית המשפט העליון וניתן פסק דין סופי.
2. "הדיון הנוסף" חולש על פסקי דין שניתנו בארבעה סוגי הליכים בלבד:
פלילי (דנ"פ). 
אזרחי (דנ"א או ד"נ).
מנהלי (דנ"מ).
בג"צ (דנג"צ).
3. הבקשה להלן מבוקשת לצורך מחקר משפטי שאני עורך (כמשפטן), לצורך השלמת התמונה הדרושה לי במסגרת כתיבת מאמר משפטי ייחודי שאני כותב (צפוי להתפרסם באחד מכתבי העת). כמו כן יודגש כי עד כה לא נדונה בספרות, סוגיית הדיון הנוסף, על כל הבעיות והקשיים שהוא מעורר - על כן בקשת המידע הזו חיונית מאוד ואף חשובה ביותר (לא רק לי ככותב המאמר, אלא לעולם המשפט בארץ.

ב. מהות הבקשה לקבלת מידע:
4. אבקש לקבל את הנתונים הבאים לגבי התקופה משנת 2010 (כולל) ועד שנת 2018. כלומר בקשת המידע מתייחסת ל-9 שנים בסך הכול (להלן - התקופה).
1. כמה בקשות לדיון נוסף, הוגשו לבית המשפט העליון בכל אחת מהשנים בתקופה? 
(ניתן להסתפק בנתון מספרי בלבד)
2. בכמה בקשות לדיון נוסף שהוגשו בכל התקופה האמורה, התקבלה הרשות לקיים 
דיון נוסף (כלומר שהתקיים בפועל דיון נוסף בהרכב מורחב)? בתוך כך אבקש לקבל את מספרי ההליכים הללו ברשימה מלאה.
5. לאחר שאקבל את המידע המבוקש האמור, אוכל (לבדי) להמשיך את החיפוש בגין המידע הרלוונטי שעדין דרוש לי (בנוגע להליכים לגביהם קיבלתי את הרשימה בסעיף ב'), על כן - כדי לא להקשות עליכם בעבודה שאותה אני יכול לעשות בעצמי - אסתפק בבקשה מצומצמת זו, הכוללת שתי בקשות נפרדות כאמור כדלקמן.
  
ג. סוף דבר:
6. הבקשה דלעיל חיונית לי מאוד ואין לי כל דרך להשיגה ממאגרי המידע הקיימים היום.
7. הבקשה דלעיל חיונית לשקיפות המידע אודות המתנהל בבית המשפט העליון  עבור הציבור כולו.
8. בבקשה דלעיל, לא מתעורר כל קושי לאסוף הנתונים המבוקשים, בין היתר משום שמדובר (הליך הדיון הנוסף) נדיר ולא שכיח. 
9. במטרה לקבל את המידע, צמצמתי את התקופה המבוקשת לתקופה קצרה יותר (בת 9 שנים בלבד) וכן מיקדתי את סוגיית המידע המבוקש לכזה שמעת קבלתו אוכל כאמור להמשיך לבד באיתור המידע הנחוץ לי לכתיבת המאמר.
10. אודה להתייחסותכם החיובית ובמתן מענה מלא ומקיף לשתי הסוגיות המבוקשות דלעיל.
11. בכל מקרה של שאלה או צורך בהבהרות, ניתן להתקשר לח"מ בכל דרך ובכל זמן.

